Kamenický, Ladislav, minister financií SR (2024-01-18):
Ďakujem pekne. Vážený pán poslanec, ja som sa už včera na tlačovej konferencii veľmi detailne vyjadroval k návrhu rozpočtu aj k hodnoteniu Európskej komisie, čo sa týka rozpočtu. Takisto som povedal, že náš rozpočet určite vzhľadom na stav verejných financií nie je o súťaži krásy, ale o tom, či Európska komisia rozpočet na rok 2024 odsúhlasí, alebo nie. A dobrou správou pre Slovensko je, že Európska komisia akceptovala náš rozpočet a že sme sa dostali do skupiny krajín podobne hodnotených, ako bolo napr. Fínsko, Belgicko, Francúzsko, Chorvátsko. Ale opäť opakujem, vzhľadom na stav verejných financií nejde o to, či vyhráme miss, alebo nevyhráme. Na druhej strane musím však povedať, že čo sa týka tých rozporov alebo, o ktorých sa hovorí aj v danej správe, a chcem upozorniť, že aj vaši kolegovia mnohí sa mýlia o tom, ako prezentujú niektoré veci a takisto na tlačových konferenciách z dnešného dňa. Musím povedať jednu vec, ak, čo sa týka nejakých refundácií na ministerstvo financií zo strany Európskej komisie, robili sa tie refundácie roky, robili sa desať, dvadsať rokov dozadu a musím upozorniť na to, že ani refundácia z minulého roku, z roku ´23, sa nerozpočtovala v rozpočte na rok ´23 ani refundácia na rok ´24 sa nerozpočtovala v roku ´24, veľký omyl vašich kolegov, poviem, ako je. Druhá informácia, že takisto vieme o tom a takisto Európska komisia avizuje refundáciu na rok ´24, čiže preto sa zaoberáme aj touto refundáciou aj Európska komisia v svojej správe sa s ňou zaoberá, ale tak ako som už povedal, dvadsať rokov sa vždycky refundácie zaúčtovali alebo teda dostávali do výkazníctva toho roku, v ktorom tá refundácia príde. A keď zoberem, že dvadsať rokov, keď dôjde táto refundácia v roku ´24, tak stále sa držíme pravidiel, ktoré tu platili dvadsať rokov. To znamená, túto refundáciu my očakávame v roku ´24 a bude aj, by mala byť zaúčtovaná v roku ´24. Európska komisia takisto nie je tá inštitúcia, ktorá určuje, do ktorého roku sa to bude zaúčtovávať, bude to robiť Eurostat, čiže to je ďalší omyl vašich kolegov, ktorý prezentujú ďalej na tlačových konferenciách, a tak ako som povedal a je to napísané aj v správe Komisie, ak sa pozrete do poznámky 14 v tejto správe, kde sa teda, ktorá sa odvoláva na to, čo tvrdí Európska komisia, tak je tam napísané, „podľa obvyklých postupov Eurostat overí primeraný čas zaznamenávania týchto grantov Európskej únie“, to len o tých refundáciách, „účtoch v systéme ESA v rámci pripravovaného jarného oznámenia národného štatistického úradu v apríli 2024“. Čiže stojím si za tým, čo sme hovorili a doteraz sme to aj tvrdili, Eurostat o tom rozhodne. Keď Eurostat rozhodne ináč, to znamená, ak zmení tieto pravidlá, my to budeme musieť rešpektovať, bude to musieť rešpektovať Európska komisia, ale napriek tomu tvrdím, že naďalej si trvám na tom, že Slovenská republika v roku ´24 chce doručiť deficit na úrovni 5,97 % HDP, čiže z tohoto pohľadu. Ďalšia vec, musím povedať, že stav verejných financií je taký, aký je, nie je to vina tejto vlády, ale tej bývalej a môžem hovoriť o tom, aké deficity mi tu nechala bývalá vláda na rok ´23 a takisto obrovský deficit na rok ´24. Obidva sú vo výške osem až deväť miliárd, čiže je to obrovská suma, ktorú budeme musieť dokonca prefinancovať aj na finančných trhoch a to bude ďalší problém, s ktorým sa bortíme, na druhej strane musím s potešením povedať, že posledná aukcia dopadla dobre, ale budeme šúchať nohami a budeme sa snažiť, samozrejme, aby aj tie ďalšie aukcie bondov Slovenskej republiky dopadli, dopadli dobre. Čiže to je ďalšia poznámka. Dlh Slovenskej republiky ani nebudem spomínať, kde sme sa dostali za tie tri roky, tri a pol roka predchádzajúcej vlády, a musím povedať, že spôsobuje to Slovenskej republike obrovské problémy, proste zdedili sme rozvrátené verejné financie. Čo sa týka tejto samotnej správy, musím povedať jednu vec, že výhrady Európskej komisie boli napríklad, čo sa týka energopomoci, ale opäť si stojím za tým, že Slovenská republika, ľudia na Slovensku majú jednu z najnižších životných úrovní a rozhodnutie o tom, že Slováci na Slovensku nezaplatia o 120 % vyššie energie, bolo dobrým rozhodnutím a musím povedať, že argumentácia je aj taká, že mnohé krajiny, napr. v niektorých... (Prerušenie vystúpenia časomerom.)